Parlamenti Evropian voton për masa ndëshkuese ndaj Hungarisë 
Procedura e pazakontë u vu në lëvizje me arsyetimin se politikat e qeverisë së Viktor Orbanit përbëjnë kërcënim për vlerat evropiane
Mocioni u miratua me 448 vota pro, 197 kundër dhe 48 abstenime. Hungaria përballet me sanksione për shkak të politikave ndaj imigracionit, medias, korrupsionit dhe shoqërisë civile. Në një fjalim para votimit, Presidenti i Komisionit Evropian, Jean-Claude Juncker tha se komisioni i kundërshton të gjitha sulmet ndaj shtetit ligjor. Ndërsa kryeministri hungarez Viktor Orban tha para Parlamentit Evropian se Hungaria po sulmohet për qëndrimin e ashpër kundër imigracionit. Por zëvendës presidenti i parë i Komisionit Evropian, Frans Timmermans tha se demokracia në vendet anëtare nuk mund të ekzistojë pa shtet ligjor dhe pa respektuar të drejtat themelore. Ai i referohej raportit të hartuar nga Komisioni i Parlamentit për Liritë Civile, Drejtësinë dhe çështjet e brendshme. Qytetarët në Budapest reaguan. Për vite me radhë kryeministri hungarez kishte qenë në gjendje t’i shmangte pasojat me gjithë kritikat ndërkombëtare lidhur me demokracinë, sistemin e drejtësisë, keqtrajtimin e imigrantëve dhe të drejtat e njeriut. Por kritikat ishin rritur edhe brenda Partisë Popullore Evropiane, anëtar i së cilës është partia e tij Fidesz. Në fund të vitit të kaluar procedurat e nenit 7 filluan edhe kundër Polonisë lidhur me gërryerjen e pavarësisë së gjyqësorit. Por me Hungarinë, është hera e parë që masat merren për shkak të kërcënimit ndaj vlerave evropiane. Neni 7 është miratuar para 16 vjetësh kurBE po zgjerohej nga lindja, për t’i mbajtur vendet përgjegjëse për shkelje të të drejtave të njeriut. Masa ka dy faza: Një mekanizëm parandalues dhe një tjetër sanksionues. Sot ndaj Hungarisë po ndërmerret paralajmërimi dhe nëse nuk ka efektin e duhur, mund të imponohen sanksione dhe të pezullohen të drejtat e votimit të vendit në BE.